Read in English . Illum kompliet il-kumpilazzjoni kontra Yorgen Fenech, akkużat b'kompliċità fl-assassinju tal-ġurnalista Daphne Caruana Galizia. Xi spikka mix-xhieda tal-Ispettur Keith Arnaud? Keith Schembri ġie arrestat darbtejn; l-ewwel darba meta "tilef il-mowbajl" Keith Schembri ta' 3 stqarrijiet lill-Pulizija: waħda ta' sagħtejn, oħra ta' siegħa u oħra ta' 40 minuta Meta arrestaw lit-Tabib Adrian Vella (it-tabib ta' Fenech) ma kinux jafu li kien it-tabib ta' Keith Schembri wkoll. Il-Pulizija bagħtet għal Kenneth Camilleri darbtejn. Camilleri jgħid li lil Yorgen Fenech ma jafux u qatt ma ltaqa' miegħu. L-investigazzjoni fuq Keith Schembri ma spiċċatx Lawrence Cutajar kellu telefonati mal-Ġojja f'Ġunju li għadda; għadhom qed jiġu investigati Lil Melvin Theuma l-Pulizija interrogatu seba' darbiet Ma jafx jekk Theuma għandux iktar rikordings li ħbiehom meta kien jaf li se jiġi arrestat Xi spikka mix-xhieda tal-Ispettur Kurt Zahra? Fl-interrogazzjoni Yorgen qatt ma ċaħad l-involviment tiegħu fil-pjan tal-qtil ta' Daphne Fl-interrogazzjoni Yorgen qal lill-Pulizija li l-eks PM tkellem darbtejn miegħu fuq il-każ. Preżenti kien hemm Keith Schembri. "Mexxi, mexxi, mexxi", qal Keith Schembri lil Yorgen Fenech meta sema' bil-pjan ta' Theuma biex tinqatel Daphne Meta ġie arrestat Melvin Theuma, Keith Schembri ċempilli 30 darba, waħda f'waħda – Yorgen lill-Pulizija "Jien kont bejn il-basla u qoxritha, bejn Melvin u Keith Schembri, dażgur li kelli għalfejn ninkwieta," qal Yorgen 16:12 Grazzi mill-ġdid talli segwejtuna. It-Tnejn inkomplu bil-kontro-eżami tal-Ispettur Kurt Zahra mill-Avukat Jason Azzopardi, u se jitressaq ukoll xhud mill-parte civile. 16:12 Minn hawn u ftit ieħor intellgħu l-punti ewlenin fl-artiklu. 16:05 Id-Difiża titlob ukoll li l-Qorti taħtar espert sabiex jekk tingħata awtorizzazzjoni mill-maġistrati inkwerenti li qed imexxu l-inkjesti relattivi, issir kopja tal-informazzjoni diġitali fuq il-laptops u l-apparat diġitali l-ieħor tal-familja ta' Melvin Theuma, kif ukoll fuq il-mowbajls ta' Theuma, lil hinn minn dawk li diġà ttieħdet informazzjoni minnhom. 16:02 Il-Prosekuzzjoni mhix toġġezzjona għal dan. 16:01 It-talba hi għat-telefonati minn Novembru sal-lum. 16:00 Id-Difiża tagħmel talba biex jitressqu rappreżentanti tal-provdituri tas-servizz tat-telefonija dwar it-telefonati li saru bejn l-eks Kummissarju tal-Pulizija Lawrence Cutajar u Edwin il-Ġojja. 15:59 Grazzi talli bqajtu ssegwu dan il-blogg minkejja li ddewwimna mhux ħażin illum! 15:58 Is-seduta tal-lum se tintemm hawn, u s-seduta li jmiss se tkun nhar it-Tnejn li ġej fil-11am. 15:57 Il-midja tintalab ma tirrappurtax fuq kwistjoni partikolari li tissemma fil-qorti minħabba li din kwistjoni sensittiva. 15:57 "Mela aħna ma ninvestigawx?!" jistaqsi Dr Jason Azzopardi. 15:56 Id-Difiża mill-ġdid terġa' tqajjem il-kwistjoni li donnha l-parte civile taf informazzjoni li għandha l-Prosekuzzjoni mill-investigazzjoni. 15:50 L-Ispettur Zahra jgħid li fl-ebda punt ma jidher li Fenech ipprova jwaqqaf il-qtil. 15:50 Fl-interrogazzjoni Fenech baqa' jsostni li hu kien qed jipproteġi lil Keith Schembri minn Melvin Theuma wkoll, kien qed jgħattilu. 15:50 L-Ispettur Kurt Zahra jgħid li beda juża l-kelma "rikatt" flok "theddid" għax Melvin Theuma kien l-unika persuna li seta' jimplika lil Yorgen Fenech fil-qtil. 15:47 "Kellu xi ħaġa fuqek Theuma biex qed tħossok rikattat? X'kien se jiġri?" staqsa l-Ispettur lil Fenech waqt l-interrogazzjoni. 15:46 Dr Azzopardi jikkjarifika li fir-rikordings fl-ebda punt Fenech ma semma li qed iħossu mbeżża'. L-Ispettur jgħid li fl-opinjoni tiegħu, mir-rikordings, Fenech u Theuma kienu amikevoli. 15:45 L-Ispettur jgħid li kompla jistaqsi lil Fenech għaliex ma semmiex l-arma la kien jaf li Theuma kien qed jirrekordjah. 15:43 Terġa' tissemma l-arma ġol-kalzetta ta' Melvin Theuma, u meta darb'oħra Melvin allegatament poġġa arma fuq il-mejda tal-uffiċċju ta' Yorgen Fenech. Dan meta kien qed jiġi rrekordjat. 15:43 Rabta bejn dawn iż-Żebbuġin u Keith Schembri għad m'hemmx, qal l-Ispettur, iżda dawn il-persuni huma magħrufin mal-Pulizija. 15:42 Fl-interrogazzjoni Fenech jgħid li ċ-Chief of Staff tal-PM kien ċempillu biex jgħid lil Melvin javża lil ta' Ħaż-Żebbuġ. 15:40 Jissemmew xi nies minn Ħaż-Żebbuġ bil-laqam fl-interrogazzjoni ta' Yorgen Fenech. Dawn ġew arrestati fost numru ta' persuni oħra, fl-ewwel ġranet wara l-assassinju ta' Daphne Caruana Galizia. 15:37 Hemm konverżazzjonijiet oħra ma' Joseph Muscat, jgħid l-Ispettur. 15:32 Fil-mowbajl ta' Fenech instabu chats fejn ikkonfermaw li Fenech mar il-party tal-Girgenti, imma hemm chat li tikkontradixxi li qal Fenech dwar dan. Joseph Muscat jistaqsih ħax pjaċir, imma Fenech qallu li ma kellmux għax kien imdawwar bin-nies u hu daqsxejn mistħi. 15:32 Saħansitra Melvin Theuma kien jaf bl-elezzjoni bikrija. 15:31 Fenech kien jaf li se ssir l-elezzjoni bikrija fl-2017 f'Diċembru tal-2016, itenni l-Ispettur Zahra. 15:30 Waqt l-interrogazzjoni Fenech ma ta l-ebda aktar informazzjoni fuq 17 Black. L-Ispettur Zahra jgħid li hemm affarijiet li ma jistax jikkummenta fuqhom b'rabta ma' dan minħabba li għaddejja l-investigazzjoni. 15:29 L-Ispettur: "17 Black tiegħek?" Fenech: "Fil-mument opportun nikkummenta." 15:28 Fenech qal lill-Pulizija li għaddielu diversi flus lil Theuma għax kien iħossu "mhedded." L-Ispettur issuġġerixxa hux "rikattat" u Fenech qabel. 15:24 Esprima li ħassu għaliex għandu jinkwieta Fenech? Ikkwotat fil-qorti: "Jien kont bejn il-basla u qoxritha, bejn Melvin u Keith Schembri, dażgur li kelli għalfejn ninkwieta," qal Yorgen lill-Ispettur Zahra fl-interrogazzjoni. 15:23 L-Ispettur jgħid li Fenech ma spjegalux għaliex dejjem wieġeb li se jitkellem "fl-istadju opportun." 15:22 "L-istadju opportun qatt ma wasal," jikkonferma l-Ispettur Kurt Zahra. 15:21 Oriġinarjament kienu €120,000, wara telgħu €150,000. Yorgen Fenech juri li jaqbel b'rasu meta dan jingħad fil-qorti. 15:19 L-Ispettur Kurt Zahra jgħid li hawn qed jiddiskutu l-pjan ma' Degiorgio ta' ħlas ta' €30,000 bil-quddiem u €120,000 wara li jseħħ il-qtil. L-Ispettur kien qed jipprova jidħol fid-dettall biex jara Fenech x'se jgħid fuq dan il-pjan. 15:18 Dr Azzopardi jistaqsi lill-Ispettur fuqiex kien qed jistaqsi meta Fenech wieġbu diversi drabi "fl-istadju opportun." 15:17 L-għada Fenech kellu jagħmel stress test. 15:16 Mill-istqarrija: "Ċempilli xi 30 darba – tistgħu tistaqsu lill-mara – waħda f'waħda." L-Ispettur Zahra jispjega li Yorgen Fenech hemmhekk beda jgħid għal Keith Schembri dakinhar li ġie arrestat Melvin Theuma. 15:14 Mill-interrogazzjoni: Fenech qal lill-Pulizija li kien infurmat minn Keith Schembri meta se jsir ir-rejd fuq Melvin Theuma, meta sar u li dan kien arrestat. 15:12 Mill-istqarrija Dr Azzopardi jaqra silta li fiha Fenech jgħid lill-Pulizija li Schembri kien informa lilu u lil mart Fenech li fil-gazzetta tal-Ħadd kien ħiereġ artiklu dwaru u riedu jżommuh kwiet Għawdex għall-weekend. 15:10 L-Ispettur Zahra jgħid li l-informazzjoni mhux hu talabha lill-provdituri tas-servizz, imma jistgħu jistaqsu lill-Ispettur Arnaud dwarha. 15:09 Jaqbżu issa għal parti oħra mill-istqarrija dwar Dr Adrian Vella. 15:08 Mill-istqarrija nstema' wkoll li Fenech qalilhom li se jsibu ritratt ta' messaġġ mingħand Keith Schembri, li fih qallu, "Le, kwiet" lejlet l-arrest ta' Fenech, biex jindikalu kif kienu l-affarijiet. 15:07 "Huma xtaqu jħarrbuni jumejn qabel," qara Dr Azzopardi. "Huma" tirreferi għal Dr Adrian Vella u Keith Schembri, jispjega l-Ispettur Zahra. 15:07 Din is-silta mill-interrogazzjoni tirrigwarda l-ħarba ta' Yorgen, u l-materjal tiegħu li kien inġabar mill-Pulizija. 15:06 L-Avukat Azzopardi issa jitlob lill-Qorti tgħaddilu l-istqarrija li ta Yorgen Fenech lill-Pulizija. Dr Azzopardi jibda jaqra minnha. 15:04 Id-Difiża toġġezzjona għax tgħid li Dr Azzopardi kien jaf li ntużat il-kelma "fishy." Tistaqsi kif kien jaf Dr Azzopardi. "Misskom tistħu," jgħajjat l-Avukat Charles Mercieca. 15:02 Dr Azzopardi staqsa lix-xhud domanda dwar kelma partikolari li ntużat fiċ-chat bejn Yorgen Fenech u l-Kaptan Wood. 15:02 "Għax ma kellek xejn x'taħbi," jinstema' jgħid l-Avukat Charles Mercieca lil Yorgen Fenech. 14:55 Chat bejn il-Kaptan tal-jott Logan Wood u Yorgen Fenech: fiha Fenech jinsisti kemm-il darba biex jixgħel l-apparat biex id-dgħajsa tkun tista' tiġi tracked. Din raha stramba, qal l-Ispettur. Logan Wood qal li tidher inqas "fishy" jekk jixegħlu l-apparat. 14:54 L-Avukat Azzopardi jistaqsi dwar l-istqarrija li ta Yorgen Fenech lill-Pulizija, mentri d-Difiża toġġezzjona, għal darb'oħra. 14:53 Kultant ħin, Yorgen Fenech donnu joġġezzjona għal li qed jingħad u jkellem lill-Avukat Gianluca Caruana Curran, hu u jxengel rasu. 14:53 Il-Qorti titlob lill-Prosekuzzjoni, il-parte civile u d-Difiża biex ma jgħaddux kummenti bejniethom. 14:52 L-Ispettur Keith Arnaud jgħid li hu ma kellu l-ebda parir x'jagħti lill-Avukat Jason Azzopardi. "Stajt tajtni parir," jgħid l-Avukat Azzopardi lill-Ispettur Arnaud, "la kont toqtol u lanqas ixxaħħam." 14:52 Mistoqsi jekk hemmx evidenza ta' din it-telefonata, l-Ispettur Kurt Zahra jgħid li se jiċċekkja. 14:51 Id-Difiża terġa' tqajjem l-oġġezzjoni dwar id-domandi tal-parte civile, għax skontha, qed isiru biex jaġevolaw il-prosekuzzjoni tal-imputat. 14:51 Kellhom indikazzjoni li Keith Schembri, qabel ma ġie arrestat Fenech, kien qed jikkomunika miegħu, aktarx kellu telefonata miegħu ta' 30 minuta, iżda l-Ispettur Zahra jitlob li dan jiġi konfermat. 14:50 Fiċ-chats kien hemm imniżżel "K." Il-Pulizija fehmet li din kienet tirreferi għal Keith Schembri. 14:49 Yorgen Fenech kien qed jibgħat messaġġi b'posts fuq il-midja soċjali ta' Franco Debono u Jason Azzopardi, jikkonferma l-Ispettur. 14:42 Kienet daħlitilhom informazzjoni li Yorgen Fenech kien se jipprova jaħrab. 14:42 Bdew jieħdu informazzjoni mingħand Melvin Theuma li kien diġà arrestat. 14:41 L-Ispettur Kurt Zahra ma kienx preżenti meta ġie arrestat Yorgen Fenech. 14:41 Il-ġurnata tal-arrest f'Novembru tal-2019. L-Avukat Azzopardi jitlob lill-Ispettur Zahra jispjega x'wassal għad-deċiżjoni tal-arrest tal-imputat. 14:40 Dan peress li Melvin Theuma nstema' jagħmal referenza għal "dak tat-torri" u anke għal argument li sar bejniethom. 14:39 Mistoqsi meta Yorgen Fenech sar suspettat fl-investigazzjoni, l-Ispettur jgħid li fi tmiem tal-2018, bidu tal-2019 infurmah l-Ispettur Keith Arnaud dwar dan. 14:38 Jistaqsi lill-Ispettur Kurt Zahra jekk Fenech kienx involut jew għandux assoċjazzjoni ma' insettiċidi, pestiċidi, eċċ. Id-Difiża toġġezzjona peress li Zahra qatt ma xehed dwar dan. Zahra jgħid li ma rriżultax li Fenech għandu xi assoċjazzjoni m'hekk. 14:36 Ikompli bil-mistoqsijiet tiegħu l-Avukat Jason Azzopardi. 14:34 Dwar l-oġġezzjoni tad-Difiża biex il-parte civile tistaqsi lix-xhud imressaq mill-Prosekuzzjoni, il-Qorti tgħid li hu evidenti li l-parte civile tingħata ċerti drittijiet, u li l-irwol tal-parte civile hu jieħu sehem attiv fil-proċeduri, iżda mhux li jkun sostitut tal-Prosekuzzjoni. 14:32 Il-Qorti ssib lill-Avukat Jason Azzopardi ħati ta' disprezz lejn il-Qorti. 14:30 L-Avukat Jason Azzopardi jgħid li ma kienx kumment personali, imma li l-parte civile temmen li d-Difiża qed tipprova tħawwad il-proċedimenti tal-Qorti. 14:29 L-Avukat ikompli billi jistieden lill-Avukat Azzopardi jirtira l-kumment li għadda li "moħħ l-avukat mhuwiex ċar." 14:28 L-Avukat Mercieca jiġbed għall-attenzjoni tal-Qorti kummenti li għadda l-Avukat Azzopardi dwar Mercieca stess, li li qed jgħid hu "ħela ta' ħin" u kummenti dispreġjattivi oħra. 14:27 Mercieca joġġezzjona għall-mistoqsijiet diretti mill-parte civile lill-Prosekuzzjoni, billi jgħid li din parti mill-istrateġija taż-żewġ oqsma. 14:24 L-Avukat Azzopardi jgħid li l-Qorti missha tara kif jitkellem l-Avukat Mercieca. L-Avukat Mercieca jgħid, "Mela tifel żgħir?" b'referenza għall-Avukat Azzopardi. 14:23 F'dan l-istadju, id-Difiża toġġezzjona li jsiru mistoqsijiet mill-parte civile. Il-Qorti ma tilqax din l-oġġezzjoni. 14:22 L-Avukat Azzopardi jistaqsi x'kien ix-xogħol ta' Yorgen Fenech. Direttur, CEO, ta' kumpaniji tad-divertiment, lukandi, casino, catering, iwieġeb l-Ispettur Zahra. 14:22 Azzopardi qed jidher parte civile għall-familja Caruana Galizia. 14:22 L-Avukat Jason Azzopardi se jagħmel kontro-eżami tal-Ispettur Kurt Zahra. 14:17 Mistoqsi mill-Ispettur Keith Arnaud, l-Ispettur Kurt Zahra jikkjarifika li għalkemm l-istqarrija tal-bidu ta' Yorgen Fenech ma kinitx ġiet iffilmjata, kienu ttieħdu notamenti. 14:17 L-Ispettur jikkjarifika li d-Difiża ngħatat aċċess għar-rikordings kollha li kellhom sa dak il-ħin. 14:15 L-Ispettur Zahra jgħid li d-Difiża ta' Fenech kellha aċċess għar-rikordings kollha. Id-Difiża toġġezzjona, anke Yorgen Fenech jidher ixengel rasu. 14:14 L-Ispettur Zahra jkompli bix-xhieda tiegħu. Jgħid li lil Fenech staqsieh fuq il-€150,000 li Alfred Degiorgio talab lil Theuma. Fenech jikkoreġih għax għall-ewwel kienu €120,000 u wara saru €150,000. Meta mistoqsi biex jelabora, Fenech wieġeb, "Nirrispondi fi stadju opportun." 14:13 Id-Difiża tibda toġġezzjona għax tissuspetta li l-Prosekuzzjoni għandha xi konverżazzjonijiet bejn Fenech u l-avukati tiegħu. Il-Prosekuzzjoni tiċħad. 14:12 Dawn iċ-chats mhumiex esebiti fil-qorti. 14:12 Lill-qarib tiegħu Fenech qallu "Ħudli ħsieb it-tfal." Kien sejjer Franza u bdew jiddiskutu fiċ-chat jekk l-ajruport hux sigur. 14:12 Fid-19 ta' Novembru filgħodu Fenech għamel kuntatt mal-avukat, l-avukat mar għandu. 14:08 Chat ta' Yorgen Fenech ma' familtu li bdiet fit-18 ta' Novembru, 2019 li fiha qarib ta' Fenech bagħatlu artiklu tat-Times of Malta. Fid-19 ta' Novembru, qaribu staqsieh jekk semax mingħand Keith Schembri. Fenech jgħidlu li kollox kwiet. 14:07 Fenech ma kienx infurmat dwar fejn se jħarrbuh. 14:06 Fenech ġie arrestat fl-20 ta' Novembru, 2019, meta insista li ma kienx se jaħrab imma kien sejjer Pozzallo. Qalilhom li kieku ried jaħrab, kien jaħrab jumejn qabel meta tela' Għawdex mat-Tabib Adrian Vella u kellem lil Keith Schembri bil-mowbajl meta Schembri allegatament qallu, "Ħa nimmissjawk." Dakinhar kellhom pjan biex jaħrab lejn Tuneż u jibqa' sejjer Dubaj. 14:06 Iżda darba Schembri għadda lil Fenech biex jgħaddihom lil Theuma bejn €85,000 u €80,000. 14:05 Fenech ħassu li ried jipproteġi kemm lilu nnifsu u anke lil Keith Schembri. 14:04 Darba minnhom Theuma kellu arma fil-kalzetta u kien qed jistenna lil Fenech fir-razzett ta' Ħaż-Żebbuġ (qal li kellu jmur il-Marsa għax kien hemm xi inkwiet), darb'oħra Theuma kien qed jistenna lil Fenech fejn jitilqu wlied Fenech għall-iskola, u darb'oħra fl-uffiċċju ta' Fenech, Theuma anke poġġa arma fuq il-mejda. 14:03 Dan peress li Theuma mhux l-ewwel darba beda jagħmel referenza għal dokument tiegħu li jgħid li l-mandanti tal-qtil kienu Keith Schembri u Yorgen Fenech. 14:02 L-Ispettur jistqarr li Fenech qalilhom li "kien iħossu mhedded," għax "dawn l-agħar nies." 14:01 Minflok tah €30,000, Fenech ta lil Theuma €50,000. Fl-istqarrija, Fenech qal li dawn il-flus ma ħariġhomx għall-qtil imma biex jeħles minn Melvin Theuma. 14:00 Theuma qal lil Fenech hu jwasslu l-ajruport darba li hu [Theuma] kien diġà ħareġ €30,000 għall-qtil tal-ġurnalista, allura kien kommess li l-pjan jitwettaq. 14:00 "Mexxi, mexxi, mexxi," qal Keith Schembri lil Yorgen Fenech meta sema' bil-pjan ta' Melvin Theuma biex tinqatel Daphne Caruana Galizia. 14:00 Mistoqsi jekk ħariġhomx, Fenech qal lill-Pulizija, "Nirrispondi fi stadju opportun." Kien iwieġeb hekk ta' sikwit, aktar minn 24 darba. 13:59 Sehem Fenech kellu jkun ta' €120,000, skont kif qallu Melvin Theuma. 13:59 Fenech kellem lil Schembri fuq il-pjan ta' Theuma. 13:56 Fenech jiddistingwi bejn il-ħbieb u l-klikka ta' Melvin Theuma – Melvin Theuma kien qed jieħu ħsieb jaħmi l-pjan biex tinqatel il-ġurnalista. 13:55 Fenech qal li Schembri kien jagħmillu pressjoni biex joħroġ il-flus għall-assassinju. 13:54 Dak iż-żmien, Keith Schembri kien imur għand Fenech kuljum biex jipprova jara kif "jeħles minn Daphne Caruana Galizia." Madankollu, Fenech ma kienx attivament beda jaħdem fuq dan. 13:53 L-Ispettur jgħid li Fenech qalilhom li Keith Schembri għaddielu informazzjoni li qed jiġi tracked, Schembri qallu joqgħod attent kif jitkellem, imma hu ma ħassx li għandu għalfejn joqgħod attent. 13:52 Yorgen Fenech qal li Keith Schembri beda b'messaġġi diretti u indiretti biex tinqatel Daphne Caruana Galizia għall-ħabta tal-2014, sena wara li tela' l-Partit Laburista fil-Gvern. 13:52 L-Ispettur Zahra jgħid li mhux konxju li kellu jsir rejd dak iż-żmien. 13:51 Il-Girgenti l-PM informa lil Yorgen Fenech li se jsir rejd fuq Melvin Theuma f'Ġunju tal-2019. 13:50 Fl-interrogazzjoni tiegħu, Yorgen Fenech qal lill-Pulizija li l-eks PM tkellem darbtejn miegħu fuq il-każ – darba minnhom bagħat għalih f'Kastilja u staqsieh jekk jafdax lil Melvin Theuma. Preżenti għal-laqgħa kien hemm Keith Schembri. Id-darba l-oħra fil-birthday party li Muscat organizza fil-Girgenti. 13:49 Meta qalilhom li l-pjan beda minn Keith Schembri, insista li kien hemm 3 persuni oħra li kienu jafu b'dan: l-eks PM Joseph Muscat, it-Tabib Adrian Vella u Johann Cremona. 13:49 L-Ispettur jistqarr li Yorgen Fenech ried jgħid l-istorja hu qabel ma l-Ispettur jistaqsi l-mistoqsijiet tiegħu. 13:48 L-Ispettur ikompli jgħid li madankollu, Fenech qal li l-pjan ma bediex minnu, imma allega li kien Keith Schembri li qabbdu jsib lil xi ħadd biex iwettaq dan il-qtil. 13:48 Iqum bil-herra l-Avukat Mercieca u jgħid li dan mhux minnu. Il-Maġistrat tħalli lill-Ispettur ikompli. 13:46 L-Ispettur jgħid, "Fl-interrogazzjoni qatt ma ċaħad l-involviment tiegħu fil-pjan ta' dan il-qtil." 13:46 B'hekk, l-Ispettur Kurt Zahra wettaq l-interrogazzjoni hu stess flimkien ma' uffiċjal ieħor, minflok Arnaud. 13:45 Għall-interrogazzjoni inizjalment daħlu Arnaud u Zahra, l-avukati ma ridux li jiġi interrogat għax it-tweġiba li l-proklama ma ngħatatx, ma ngħatax bil-miktub, u għax ma ridux li l-Ispettur Keith Arnaud ma jkomplix bl-investigazzjonijiet. 13:43 L-Ispetturi Zahra u Arnaud kitbu rapport li inkluda wkoll l-investigazzjoni li kienu ilhom iwettqu għal sentejn. Kien hemm għadd ta' diskrepanzi bejn dak li xehed Fenech meta kien qed jistenna tweġiba fuq il-proklama u wara li din iċċaħħditlu. 13:42 L-ewwel interrogazzjoni bil-filmat saret fid-29 ta' Novembru, 2019. It-tieni, it-tielet u r-raba' fit-30 ta' Novembru, 2019. Bejn l-ewwel u t-tieni parti tal-istqarrija kien hemm rikors mid-Difiża ta' habeas corpus li baqa' ma ntlaqax. 13:41 Bid-differenza ta' dak li sar ma' Melvin Theuma, Fenech ċaħad li jittieħdu filmati waqt l-interrogazzjoni ta' qabel ġiet miċħuda l-proklama. 13:41 Fit-tieni fażi ttieħdet stqarrija ta' Yorgen Fenech li hi maqsuma fuq 4 CDs awdjoviżivi. Dan wara li t-talba tiegħu għall-proklama ġiet miċħuda. 13:40 L-investigazzjoni maqsuma fuq 3 fażijiet: l-arrest ta' 3 persuni, l-arrest ta' Melvin Theuma u Yorgen Fenech, u l-fażi kurrenti fejn hemm numru ta' investigazzjonijiet għaddejjin, mhux biss relatati mal-omiċidju imma anke fuq ħasil tal-flus, korruzzjoni, eċċ. 13:39 L-Ispettur jgħid li għandu 2 dokumenti li se jirreferi għalihom kontinwament tul ix-xhieda tiegħu. 13:39 Tidħol il-Maġistrat u jitla' jixhed l-Ispettur Kurt Zahra. 13:38 Lura fl-awla. Kulħadd hawn, jonqos biss il-Maġistrat Rachel Montebello. 13:30 Bħalissa ninsabu fil-kuritur tal-qorti nistennew li terġa' tinfetaħ l-awla. Għadu kemm wasal Yorgen Fenech immanettjat flimkien mal-uffiċjali armati. 12:57 Il-Qorti sospiża għal nofs siegħa. Wara nkomplu bil-kontro-eżami tal-Ispettur Kurt Zahra. 12:51 Il-kontro-eżami mill-ġdid sospiż. 12:51 Dawn ir-rikordings diġà huma ppreżentati fl-inkjesta maġisterjali. 12:50 Il-qraba ta' Melvin Theuma nstabulhom xi rikordings – ħafna minnhom huma kopji ta' dawk li diġà għandhom f'idejhom; hemm madwar 12-il rikording differenti minn dawk tal-kaxxa. Dawn huma bejn Yorgen Fenech u Melvin Theuma, u bejn Melvin Theuma u Johann Cremona. 12:48 L-Ispettur Arnaud jgħid li le. 12:47 Mill-apparat li l-Prosekuzzjoni tat lid-Difiża 88-90, l-Avukat Mercieca jistaqsi hemmx oħrajn moħbija jew li għadhom ma ġewx preżentati. 12:47 L-Avukat Mercieca għandu aktar mistoqsijiet għall-Ispettur Arnaud. 12:44 Issa Arnaud jippreżenta lill-Qorti notamenti li kien ħa waqt seduti preċedenti, kif ukoll informazzjoni li ġab miegħu Arnaud. 12:42 Sospiż il-kontro-eżami tal-Ispettur Keith Arnaud. 12:42 Mercieca jitlob lil Arnaud jikkonferma li, iżda, Theuma ngħata l-proklama għal dan il-każ. Arnaud jikkonferma. 12:41 Arnaud jgħid li din ma jifhimhiex għax instabet biżżejjed evidenza kontra Theuma. 12:39 L-Avukat Mercieca jistaqsi lil Arnaud x'inhi r-reazzjoni tiegħu jekk jgħidlu li Theuma għandu aktar rikordings li ħbiehom meta kien jaf li se jiġi arrestat. "Assolutament ma nafx," jisħaq l-Ispettur Arnaud. 12:38 Wara dawn il-leaks kollha, Arnaud ma ħassx li kellu jistaqsi lit-tim tiegħu, ladarba hemm inkjesta maġisterjali għaddejja fuq dawn il-leaks. 12:37 Jgħid li meta kien hemm leaks mill-mowbajl ta' Yorgen Fenech ta' konverżazzjonijiet mal-Kap tal-Oppożizzjoni huwa għadda rapport lil min qed jinvestiga l-leaks. Arnaud mhuwiex parti minn din l-investigazzjoni. 12:36 L-Ispettur Arnaud jgħid li mhuwiex infurmat bir-rapporti ta' dalgħodu. 12:35 L-Avukat Mercieca jsemmi li sa dalgħodu stess, fuq il-midja, kien hemm leaks mill-mowbajl ta' Yorgen Fenech. 12:35 Il-pulizija li qed jaħdmu fuq il-każ min-naħa tat-Task Force għandhom ukoll aċċess għal din l-informazzjoni miksuba mill-mowbajl ta' Yorgen Fenech. 12:33 Mistoqsi mill-Avukat Mercieca, l-Ispettur jgħid li ma jafx min aktar talab kopja għal din l-informazzjoni waqt l-inkjesta maġisterjali. 12:30 L-Avukat Mercieca u l-Ispettur Arnaud jiddibattu fuq il-kopji tal-informazzjoni li tittieħed mill-apparat diġitali. 12:26 L-Avukat jistaqsi kemm-il kopja hemm tal-informazzjoni fuq il-mowbajl ta' Yorgen Fenech: hemm żewġ kopji, waħda għall-Prosekuzzjoni u l-oħra għat-Task Force. 12:26 Il-mowbajl ta' Fenech ġie esebit fl-inkjesta tal-omiċidju ta' Daphne Caruana Galizia mmexxija mill-Maġistrat Neville Camilleri. 12:25 L-Avukat Mercieca jistaqsi lill-Ispettur bħala Kap tat-Task Force, meta saret il-kopja tal-informazzjoni fuq l-apparat diġitali. 12:25 Il-Pulizija jkollha biss kopja tal-informazzjoni fuq dan l-apparat. 12:24 Il-mowbajl ta' Yorgen Fenech qiegħed ukoll għand l-esperti tal-Qorti. 12:23 Jiddiskutu issa l-laptops l-oħrajn li ġew elevati minn Melvin Theuma u qrabatu. Arnaud jgħid li dawn qegħdin għand l-esperti tal-Qorti, meta Mercieca jakkużah li jaf fejn qegħdin. 12:21 Arnaud jikkjarifika li talab liż-żewġ maġistrati inkwerenti (Maġistrat Gabriella Vella u Maġistrat Neville Camilleri) biex ikollu kopja tal-kontenut tal-apparat diġitali. Kien jaf għax il-kaxxa nfetħet quddiemu, u Theuma qallu li l-kaxxa tal-ġelati kellha r-rikordings. 12:18 L-Ispettur jgħid li huwa ra l-istess tmien rikordings li rat id-Difiża. Minħabba l-iżball tekniku, hu kien talab li l-informazzjoni terġa' tingħata. Arnaud jgħid li t-Task Force qed tipprova tiskopri jekk hemmx xi rikordings li l-Pulizija ma tafx dwarhom. Jinsisti li ma kkomunikax mal-espert tal-Qorti. 12:18 Mercieca jgħid li dawn huma Voice 6 u 0010. 12:16 L-Ispettur Arnaud iwieġeb li ma jafx li hemm rikordings neqsin. Jistieden lill-Avukat Charles Mercieca jgħidlu liem minnhom neqsin jekk hu għandu din l-informazzjoni. 12:08 L-Ispettur Keith Arnaud jiċħad li hemm "evidenza eskulpanti" fil-konfront ta' Yorgen Fenech. 12:08 Il-Maġistrat tordna lid-Difiża tistaqsi mistoqsijiet differenti. 12:07 Tqum kommossjoni meta Arnaud isemmi d-Difiża. 12:03 Id-Difiża terġa' tistaqsi min jara x'inhu relevanti. L-Ispettur jgħid li l-Pulizija u d-Difiża. 11:59 L-Ispettur jgħid li jrid jikkonsulta mal-Avukat Ġenerali għax minn dak li nġabar mingħand il-familja Theuma, jaf hemm affarijiet ta' relevanza għal ħaddieħor, f'investigazzjonijiet oħra. 11:58 Nhar it-Tnejn hi l-aħħar seduta tar-rinviju. 11:57 L-Avukat Mercieca jistaqsi fejn se tiġi esebita l-informazzjoni li semma Arnaud fil-verbal. L-Ispettur jgħid li l-informazzjoni se tiġi preżentata fil-proċeduri fil-ġimgħat li ġejjin. 11:56 Se jitkompla l-kontro-eżami tal-Ispettur Keith Arnaud. 11:54 Dwar l-oġġetti li ttieħdu mingħand Yorgen Fenech, l-investigazzjoni wkoll għadha għaddejja u jista' jiġi preġudikat il-każ jekk l-oġġetti jiġu esebiti, jgħid l-Ispettur. 11:51 L-Ispettur Arnaud jgħid li għadu ma ġiex esebit il-kontenut relevanti mill-oġġetti ta' Melvin Theuma għax: – meta ġie preżentat il-kontenut tal-hard drive, il-Pulizija u l-Prosekuzzjoni ma kinux konxja li jeżisti aktar kontenut relevanti għall-każ fl-apparat l-ieħor – wara li saret konxja ta' dan, il-Prosekuzzjoni ssoktat bl-investigazzjoni u talbet lill-Qorti biex ma jiġix preżentat it-tali kontenut biex ma tiġix preġudikata l-investigazzjoni. 11:50 L-Avukat Jason Azzopardi jkellem lill-Ispettur Keith Arnaud, sakemm l-Avukati tad-Difiża jgħidu kelma bejniethom ukoll. 11:49 Arnaud tenna li l-investigazzjoni għadha għaddejja, u fil-ġimgħat li ġejjin, se jiġi preżentat il-kumplament tal-kontenut relevanti, miksub mill-apparat li ġie elevat mingħand Melvin Theuma u qrabatu, u l-oġġetti kollha li ttieħdu mingħand Yorgen Fenech. 11:47 L-Ispettur Arnaud jgħid li l-kontenut li qed tirreferi għalih id-Difiża ngħata lilha fuq talba li għamlet lill-Pulizija sabiex tissokta l-investigazzjoni. 11:45 Id-Difiża tgħid li jidher li l-Prosekuzzjoni għandha viżibbiltà tal-kontenut ta' inkjesti u provi li d-Difiża qed titħalla fid-dlam dwarhom, b'konsegwenza li l-Prosekuzzjoni qed tiddeċiedi hi biss x'għandu jiġi esebit u mistur. 11:43 Il-kontro-eżami ġie sospiż għal ftit ħin, u Arnaud jingħaqad man-naħa tal-Prosekuzzjoni. 11:42 L-Ispettur Arnaud jgħid li ma ġewx esebiti l-ewwel darba għax ma kinux għadhom jafu li fil-kumplament tal-oġġetti li ttieħdu, kien hemm informazzjoni relevanti għal din il-kumpilazzjoni. Lejn Frar/Marzu saru jafu b'rikordings oħra. 11:41 L-Avukat Mercieca jinsisti li d-Difiża għandha tkun taf xi provi għandha l-Prosekuzzjoni. Jissemma apparat elettroniku ieħor, bħall-hard drive. 11:40 Il-Maġistrat Rachel Montebello tisħaq li informazzjoni parti minn inkjesta maġisterjali oħra ma tistax tingħata. 11:39 L-Avukat Mercieca jakkuża lill-Ispettur Arnaud li qed jevadi l-mistoqsijiet. 11:37 Id-Difiża tgħid li l-Pulizija qed iżżomm informazzjoni li tista' tgħin fid-difiża ta' Yorgen Fenech. 11:37 L-Ispettur Arnaud jista' jivverifika dan. 11:36 L-Ispettur jgħid li jista' jkun hemm messaġġi ta' Theuma fuq dawn il-mowbajls l-oħra. Bl-amment jgħid li ma jafx humiex ta' Melvin Theuma l-mowbajls, u lanqas ma jaf kemm hemm mowbajls bl-eżatt. 11:35 "Jekk ikolli ngħidlek li Theuma għandu aktar minn dawn l-erba' mowbajls, xi tgħidli?" L-Ispettur iwieġeb li minn tiftixiet f'postijiet oħra, instabu mowbajls oħra. 11:34 L-Avukat Mercieca jistaqsi dwar il-kulur tal-mowbajls. L-Ispettur Arnaud jgħid li mhux ċert, imma l-proċess ġie ffilmjat darbtejn. Ma reġax ra l-filmat qabel ġie jixhed illum. 11:34 Fil-kaxxa kien hemm tliet mowbajls u ieħor li kellu fuqu Melvin, jiġifieri b'kollox ħadu erba' mowbajls. 11:33 L-Avukat: "M'inti qed taħbi xejn, hux hekk?" L-Ispettur: "Lanqas irrid inwieġeb, mhux ovvja li le!" 11:32 "Għalhekk qed inħossni konfuż," jgħolli leħnu l-Avukat Mercieca, għax jallega li l-Ispettur Arnaud qed iħawwad fix-xhieda tiegħu. 11:31 Arnaud ma kienx preżenti meta Theuma nstab bil-kaxxa li kellu r-rikordings fiha, imma kien preżenti meta nfetħet il-kaxxa. 11:30 Madankollu, kien kellmu b'mod informali lil Theuma dakinhar li ġie arrestat. 11:29 19 ta' Novembru, 2019: l-ewwel darba li l-Ispettur Keith Arnaud kellem lil Melvin Theuma b'mod uffiċjali fuq il-każ. 11:27 Lil Melvin Theuma żammu arrestat tliet darbiet. 11:27 "Inti qed tpattilu lil Lawrence Cutajar?" – L-Avukat "Le, għandi għal xiex?" – L-Ispettur Jgħid li ma ħassx li kien dmiru li jinvestiga lil Cutajar. 11:25 "Ried nara jekk allaħares qatt kienx hemm xi ħadd li seta' gideb fuq Melvin Theuma," jgħid Arnaud. 11:24 Lill-pulizija li qed jinvestigaw x'għamel Melvin Theuma lilu nnifsu ġieli kellimhom fuq il-każ, madwar darbtejn jew tliet darbiet. 11:24 Arnaud jinsisti li m'għandux ħbiberija ma' Melvin Theuma, imma ħass li hu fl-interess tiegħu li jmur jarah u jipprova jifhem x'ġara. Mar l-isptar 3 darbiet u d-dar tiegħu darba. 11:23 Minn dakinhar 'l hawn kellmu, imma mhux fuq il-każ. Mar jarah anke l-isptar u wara li ħareġ mill-isptar. 11:23 L-aħħar li kellmu fl-4 ta' Ġunju, 2020 għal siegħa u kwart. 11:19 Lil Melvin Theuma l-Pulizija interrogatu seba' darbiet: 1. 19 ta' Novembru: nofs siegħa 2. 20 ta' Novembru: siegħa u nofs 3. 20 ta' Novembru: sagħtejn 4. 20 ta' Novembru: siegħa u 3 kwarti 5. 21 ta' Novembru: nofs siegħa 6. 22 ta' Novembru: 48 minuta 7. 4 ta' Ġunju: siegħa u kwart Off the record deherlu li ma kellmux, ħlief meta ġieli nzertah id-Depot filgħodu u qallu bonġu, u affarijiet li m'għandhomx x'jaqsmu mal-investigazzjoni. 11:18 L-Ispettur Arnaud jgħid li ma jafx sewwasew min qed jinvestiga l-allegat tixħim tal-eks Kummissarju tal-Pulizija Lawrence Cutajar, iżda jinsisti li normali li ma jkunx jaf. 11:17 Iben Daphne Caruana Galizia jqum biex jitkellem mal-Avukat Jason Azzopardi mill-parte civile. 11:12 Arnaud jgħid li assolutament ma kienx infurmat li Cutajar ħa flus mingħand il-Ġojja, imma dan l-aħħar ġie għal widnejh li Cutajar ħa flus għall-proklama ta' Melvin Theuma, u din investigawha wkoll. Għadha qed tiġi investigata. 11:10 L-Ispettur Arnaud jgħid li qatt ma tkellem mal-Ġojja fuq ir-relazzjoni tiegħu ma' Lawrence Cutajar, għax ma kienx konxju tagħha. 11:09 L-Avukat Gianluca Caruana Curran isejjaħ lill-mara ta' Yorgen Fenech biex ikellimha. 11:08 "Id-Difiża tħoss li qed tinżamm fid-dlam," jisħaq l-Avukat Mercieca. Jgħid li minn 200 rikording, kulma nstemgħu fl-interrogazzjoni ta' Yorgen Fenech kienu tliet rikordings. 11:07 Mistoqsi fuq ir-relazzjonijiet tal-Ġojja ma' ħaddieħor, Arnaud jinsisti li l-investigazzjoni għadha għaddejja. 11:06 L-Ispettur ma jidhirlux li waqt l-interrogazzjoni, lill-Ġojja semmgħulu rikordings/konverżazzjonijiet. "Ma kienx hemm ħtieġa," jispjega l-Ispettur. 11:05 L-Ispettur jgħid li ma jiftakarx jekk it-telefonati sarux qabel il-Qorti qalet lix-xhud biex ma jikkomunikax mal-eks Kummissarju. 11:04 Lanqas ma bagħat għall-eks Kummissarju tal-Pulizija Lawrence Cutajar. 11:04 Wara li sar jaf b'dawn it-telefonati, l-Ispettur Arnaud ma reġax sejjaħlu lil Edwin il-Ġojja. 11:03 L-Ispettur Arnaud jgħid li jista' jgħid lill-provditur tas-servizz biex jitla' jixhed biex jippreżenta l-call data. 11:03 It-telefonati saru f'Ġunju tal-2020. 11:02 Iqum għagħa fil-qorti. 11:02 L-Ispettur Arnaud jgħid li mill-call data jaf, iżda dawn l-affarijiet għadhom qed jiġu investigati. 11:01 "Kieku jkolli ngħidlek li qabel it-testimonjanza tiegħu hawnhekk, l-eks Kummissarju kkomunika mal-Ġojja?" – l-Avukat Mercieca. 11:01 Huma u jinterrogawh, Arnaud ma staqsiex lill-Ġojja kellux mowbajl ġdid. 10:59 Il-mowbajl ta' Edwin il-Ġojja ttieħed mill-Pulizija – Arnaud ma setax jieħdu għax diġà kienu ħaduh pulizija oħra. 10:57 L-Avukat Mercieca jistaqsi jekk il-Kummissarju daħalx waqt l-interrogatorju. L-Ispettur jgħid li ma jiftakarx, imma ma jaħsibx li daħal. Jista' jiċċekkja l-filmat tal-interrogazzjoni. Kien, iżda, preżenti fl-istess binja l-Kummissarju ta' dak iż-żmien. 10:57 Il-Kummissarju Lawrence Cutajar kien parti minn din l-interrogazzjoni? Le, iwieġeb Arnaud. Jiċċekkja fil-lista ta' persuni li kienu preżenti, u isem Lawrence Cutajar mhuwiex imniżżel. 10:57 L-unika interrogazzjoni li ma kinitx awdjoviżiva kienet ta' Yorgen Fenech għax hu ma riedx. 10:57 Il-Ġojja kien arrestat darbtejn: l-ewwel darba arrestah l-Ispettur Nicholas Vella fl-14 ta' Novembru fil-12.15pm u baqa' arrestat sas-6.30pm. Bi qbil mal-Ispettur Vella, tawh il-police bail u kellmuh l-Ispetturi Arnaud u Zahra. 10:54 Edwin Brincat il-Ġojja qatt ma tkellem mal-Pulizija. Baqa' sieket waqt l-istqarrija mal-Pulizija. "Dak li għandi ngħid, ngħidu fil-Qorti," qal il-Ġojja. L-istqarrija waħdiena uffiċjali damet 35 minuta. 10:53 L-Ispettur Arnaud jgħid li l-ħinijiet li ġew arrestati fihom Keith Schembri u Adrian Vella kienu differenti – għalhekk kien hemm differenza fl-għadd ta' persuni li marru jarrestawhom. 10:51 Kemm-il persuna marret tarresta lil Dr Vella? Milli qed jiftakar, l-Ispettur Arnaud jgħid li kienu bejn 3 u 4 persuni. 10:51 Dr Adrian Vella ġie arrestat fis-26 ta' Novembru, 2019, u baqa' arrestat sa waranofsinhar dakinhar stess. 10:50 Ma kellmux minn dakinhar 'l hawn lil Dr Adrian Vella. Dan ta lill-Pulizija erba' stqarrijiet. 10:50 L-aħħar darba li l-Ispettur bagħat għal Dr Adrian Vella kien fil-21 ta' Diċembru, 2019. 10:50 Kien issemma li darba minnhom iltaqgħu l-Belt, u darba għand Johann Cremona, iżda telefonati qatt ma ssemmew. 10:49 Il-mowbajl ta' Kenneth Camilleri ma ttiħidx. L-Ispettur Arnaud, meta mistoqsi, jgħid li ma kienx jaf li kien hemm telefonati bejn Melvin Theuma u Kenneth Camilleri. 10:48 L-Ispettur Arnaud jgħid li lil Kenneth Camilleri kellmu wara li kellem lil Melvin Theuma, għax Theuma semma lil Camilleri. Iżda wara li kellmu lil Camilleri, reġgħu kellmu lil Theuma. 10:48 Mistoqsi jekk semmagħlux rikordings lil Kenneth Camilleri, l-Ispettur Arnaud jgħid li le. 10:47 Qatt ma kien arrestat Kenneth Camilleri, kien biss mitkellem mill-Pulizija. It-tieni darba dam 8 minuti. 10:46 Kenneth Camilleri qal lill-Ispettur li lil Yorgen Fenech ma jafux. Ta żewġ stqarrijiet u fihom qal li qatt ma ltaqa' ma' Yorgen Fenech. 10:46 B'kollox, il-Pulizija bagħtet għal Kenneth Camilleri darbtejn: fit-22 u fis-27 ta' Novembru, 2019. 10:45 L-aħħar li l-Ispettur Arnaud bagħat għal Kenneth Camilleri kien qabel tela' jixhed l-aħħar darba. Qalilhom li ma kellux xi jżid mal-istqarrija li kien ta lill-Pulizija. 10:45 Mill-aħħar seduta 'l hawn, ma reġax bagħat għal Keith Schembri, "imma ma jfissirx li l-investigazzjoni spiċċat." 10:44 L-Ispettur jgħid li Keith Schembri kien diġà ġie mitkellem fuq it-tieni ittra allegata. 10:44 Dwar it-tieni ittra, Vella qal li mhux vera, jgħid l-Ispettur. 10:43 Vella ma setax jikkonferma x'inhi l-ittra, imma qal li l-kontenut ma rahx – għalih kienu karti u ma kienx jaf x'fihom, ħadhom għand Fenech wara li ġabarhom mingħand Schembri. 10:41 Arnaud jispjega li Yorgen Fenech allega li t-Tabib Vella għaddielu żewġ karti. Abbażi ta' dik l-informazzjoni, ġie arrestat Dr Vella. 10:40 L-Ispettur jgħid li jista' jkun li Fenech semmielhom li kien mar l-Amerka ma' Schembri u Vella, imma jinsisti li lil Fenech dejjem kellmu bil-premessa li qed jgħaddi l-informazzjoni biex jingħata proklama. 10:40 Saru jafu bir-rabta bejn it-Tabib Vella u Keith Schembri meta staqsew dwar l-ittra, għax Vella qalilhom li ġieli jmur jieħu xi grokk għandu. 10:39 Arnaud ma staqsiex lit-Tabib Vella kemm għandu mowbajls. 10:39 L-Avukat Mercieca jitlob li jara n-notamenti tal-Ispettur Arnaud, imma l-Maġistrat toġġezzjona u tgħidlu li jista' jippreżentahom fi tmiem is-seduta. 10:37 L-Ispettur jgħid li ma kienx jaf li Adrian Vella hu t-tabib ta' Keith Schembri, kien jaf li kien it-tabib ta' Yorgen Fenech għax kien mar id-Depot meta Fenech beda jħossu ħażin. 10:37 L-avukat jistaqsi lill-Ispettur jekk kienx jaf li qabel ġie arrestat, it-Tabib Vella kellu diversi telefonati ma' Keith Schembri. Jgħid li ma kienx jaf. 10:36 L-Ispettur jikkjarifika li raw li l-mowbajl tat-Tabib Vella ma kellux x'jaqsam mal-ittra li allegatament għadda lil Yorgen Fenech mingħand Keith Schembri. 10:35 Il-mowbajl tat-Tabib Adrian Vella ma ttiħidx mill-Pulizija. L-Ispettur jgħid li ma kinux infurmati li kien f'kuntatt ma' Keith Schembri. 10:34 L-Ispettur Arnaud jgħid li "ma kellux għal xiex" jinforma lil Keith Schembri li se jarrestah. 10:32 Arnaud jgħid li ma infurmaw lil ħadd bl-arrest, imma meta fil-25 ta' Novembru, Fenech tahom informazzjoni li qatt ma kien ta qabel, marru għall-arrest ta' Adrian Vella. 10:32 "Mhux tad-daħk, tal-biża'," jikkummenta l-Avukat Caruana Curran. 10:31 Yorgen Fenech u l-Avukat Gianluca Caruana Curran jibdew jidħku, u l-Maġistrat taħtafhom u tgħidilhom, "Mhux tad-daħk." 10:31 Għall-arrest ta' Schembri kienu biss l-Ispettur Arnaud u l-Ispettur Kurt Zahra. Jgħid li ma kellhomx assistenza. 10:30 L-Avukat Mercieca jistaqsi jekk qabel l-arrest ta' Schembri, Arnaud kellux l-istess tim investigattiv imsemmi. Jgħid li iva, imma mhuwiex ċert min minnhom kien xogħol. 10:29 Keith Schembri ta 3 stqarrijiet lill-Pulizija: waħda ta' kważi sagħtejn, oħra ta' kważi siegħa u oħra ta' 40 minuta. 10:27 L-Ispettur Keith Arnaud jgħid li Keith Schembri ġie arrestat darbtejn: – fis-26 ta' Novembru, 2019 fis-7am – dam arrestat sal-għada billejl f'11.50pm (meta tilef il-mowbajl) – ingħata police bail għall-għada filgħodu 28 ta' Novembru – issejjaħ id-Depot bil-bail fit-28 ta' Novembru u baqa' miżmum sa filgħaxija. 10:26 Mistoqsi, l-Ispettur Arnaud jgħid li l-Maġistrat Gabriella Vella qed tmexxi inkjesta maġisterjali fuq l-arrest ta' Melvin Theuma. Il-Maġistrat Neville Camilleri qed imexxi inkjesta fuq il-qtil. 10:26 Arnaud jinsisti li hu qed jieħu xi noti, mhux jaqra minnhom, u qed iħares f'għajnejn l-avukat u l-Maġistrat hu u jwieġeb. 10:24 L-Avukat Charles Mercieca jgħid li l-Ispettur Arnaud qara minn xi noti, u Arnaud wieġeb, maħsud, "Int bis-serjetà, jew?" 10:23 L-Ispettur Arnaud jikkjarifika li kienu l-uffiċjali tal-forensika li elevaw l-oġġetti. 10:20 L-avukat jistaqsi jekk huwiex korrett li l-erba' esperti tal-Qorti ħadu xi affarijiet waqt l-arrest ta' Melvin Theuma. Arnaud ma kienx preżenti meta nġabru oġġetti. 10:20 L-Avukat Charles Mercieca jitlob lill-Ispettur jgħid min huma, iżda l-Maġistrat toġġezzjona li l-Ispettur jiżvela isem l-esperti tal-Qorti. 10:18 L-Ispettur jgħid li dakinhar li ġie arrestat Melvin Theuma f'Novembru, kien hemm sitt uffiċjali mill-Europol, li jinkludu l-esperti tal-Qorti u oħrajn li jagħmlu xogħol ta' pulizija. 10:17 L-għajnuna mill-Europol maqsuma fi 2: esperti tal-Qorti u oħrajn li jissapportjawhom bħala xogħol tal-pulizija. 10:16 Mistoqsi min jikkordina mal-Europol, l-Ispettur Arnaud jgħid li ma jistax jgħid, għax skont min ikun xogħol dakinhar. 10:14 Jgħid li riċentament, minn sitta ġew ħamsa fit-task force, sebgħa b'Arnaud u Zahra. 10:14 Arnaud jgħid li f'fażijiet differenti tal-investigazzjoni kien hemm ammonti differenti ta' persuni fit-tim investigattiv tiegħu. 10:12 Fit-Taqsima tal-Omiċidju hemm madwar 15-il persuna. Fl-uffiċċju ta' Arnaud hemm erbgħa. 10:12 L-ewwel mistoqsija tad-Difiża hija kemm hemm nies fit-tim investigattiv ta' Arnaud. 10:09 Illum imiss il-kontro-eżami tal-Ispettur Keith Arnaud mill-Prosekuzzjoni. 10:08 Għadha kemm daħlet il-Maġistrat Rachel Montebello fl-awla. 10:07 Il-Prosekuzzjoni u l-parte civile qed jiddiskutu l-awla bejniethom, billi llum qed tintuża awla 20 minflok 22 minħabba lmenti ta' tbegħid soċjali. 10:04 Hawn sigurtà stretta fil-qorti llum, b'erba' uffiċjali ta' Kordin armati fl-awla, wieħed bilqiegħda fuq kull naħa ta' Yorgen Fenech. 10:03 Preżenti fl-awla hawn ukoll il-familja ta' Yorgen Fenech. 10:01 Jidħol fl-awla l-Ispettur Keith Arnaud. 09:57 L-Avukat Charles Mercieca qed jitkellem mal-klijent tiegħu Yorgen Fenech. 09:56 Għadu kemm daħal l-akkużat Yorgen Fenech fl-awla. Ftit warajh daħlu wlied il-ġurnalista assassinata Daphne Caruana Galizia, flimkien ma' missierhom, l-Avukat Peter Caruana Galizia. 09:55 Bonġu. Nilqgħukom live minn awla 20 fil-qorti. Sephora Francalanza Fl-aħħar seduta xehed it-Tabib Adrian Vella, li allegatament wassal messaġġ bejn Fenech u Keith Schembri, iċ-Chief of Staff tal-eks Prim Ministru Joseph Muscat. Xi spikka fl-aħħar seduta? Il-Maġistrat qalet lit-Tabib Adrian Vella li Keith Schembri kien xehed li mhux hu għaddielu l-karti. It-tabib insista li Schembri tahomlu. "Ninżel jien, jinżel kulħadd miegħi" – Dan il-kliem qalu Yorgen Fenech lit-Tabib Vella meta tah il-karti li bagħatlu Keith Schembri "Yorgen introduċieni ma' Keith Schembri xi erba' snin ilu meta kellu kundizzjoni serja. Mort magħhom l-Istati Uniti" – it-Tabib Vella It-tabib qal li meta ġie interrogat, l-eks Kummissarju Lawrence Cutajar kien qallu "giddieb", possibbilment xħin qal li ġabar il-karti mingħand Schembri "Ninżel jien, jinżel kulħadd miegħi" – Yorgen lit-tabib L-Ispetturi tal-Pulizija Keith Arnaud u Kurt Zahra qed imexxu l-Prosekuzzjoni. L-Avukati Marion Camilleri, Gianluca Caruana Curran u Charles Mercieca qed jidhru għall-akkużat. L-Avukati Jason Azzopardi, Therese Comodini Cachia u Eve Borg Costanzi qed jidhru parte civile. Il-Maġistrat Rachel Montebello qed tippresedi l-Qorti. .td_uid_3_5f48c3721107a_rand.td-a-rec-img{text-align:left}.td_uid_3_5f48c3721107a_rand.td-a-rec-img img{margin:0 auto 0 0}